31996R0788
L 108/1
JURNALUL OFÍCIAL AL UNIUNII EUROPENE
REGULAMENTUL (CE) NR. 788/96 AL CONSILIULUI
din 22 aprilie 1996
privind furnizarea de către statele membre a statisticilor asupra producției acvaculturii
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 43,
având în vedere propunerea Comisiei,
având în vedere avizul Parlamentului European (1),
întrucât acvacultura este un sector al industriei pescuitului în dezvoltare rapidă și cu un potențial de suplimentare a resurselor limitate oferite de pescuitul tradițional;
întrucât producția provenită din acvacultură trebuie să fie monitorizată și, dacă este necesar, controlată, pentru a asigura condiții de comercializare satisfăcătoare;
întrucât impactul acvaculturii asupra dezvoltării regionale și mediului determină o cerere sporită de statistici care să monitorizeze dezvoltarea acestui sector;
întrucât aplicarea politicii structurale a Comunității în sectorul pescuitului necesită statistici privind producția din sectorul acvaculturii;
întrucât obiectivele acțiunii propuse pot fi realizate doar în baza unui act juridic comunitar, care va permite Comisiei să coordoneze armonizarea necesară a informațiilor statistice la nivel comunitar, în timp ce culegerea statisticilor privind producția acvaculturii și infrastructura necesară creșterii și monitorizării credibilității acestor statistici constituie în primul rând răspunderea statelor membre;
întrucât metoda specifică de elaborare a unor statistici comunitare corespunzătoare privind producția acvaculturii, rezultată din utilizarea statisticilor naționale existente, realizate astfel încât să respecte obligațiile naționale și internaționale curente, necesită o colaborare deosebit de strânsă între Comisie și statele membre, în special în cadrul Comitetului permanent pentru statistică agricolă, constituit prin Decizia 72/279/CEE (2),
ADOPTĂ PREZENTUL REGULAMENT:
Articolul 1
Dispoziții generale
Fiecare stat membru prezintă anual Comisiei statistici privind producția acvaculturii în toate apele statului membru respectiv.
Articolul 2
Furnizarea datelor
Statele membre înaintează Comisiei datele menționate la articolul 1, în forma descrisă în anexa I, în termen de nouă luni de la sfârșitul anului calendaristic la care se referă, împreună cu datele declarate confidențiale de către statele membre, în temeiul legislației sau practicii naționale privind confidențialitatea datelor statistice, în conformitate cu Regulamentul (Euratom, CEE) al Consiliului nr. 1588/90 din 11 iunie 1990 privind transmiterea de date statistice confidențiale Biroului Statistic al Comunităților Europene (3).
Datele pot fi prezentate pe suport magnetic sau în alte forme decât cele descrise în anexa I, formatul prezentărilor fiind convenit între statul membru și Comisie (Eurostat).
Sub rezerva adoptării măsurilor necesare asigurării confidențialității datelor statistice, Comisia (Eurostat) pune la dispoziția statelor membre datele prezentate în conformitate cu prezentul regulament.
Articolul 3
Definiții
Definițiile care urmează să fie folosite în furnizarea datelor sunt prezentate în anexa II. Dacă practicile sau procedurile administrative naționale nu permit aplicarea strictă a definițiilor respective, statul membru în cauză informează Comisia (Eurostat) în legătură cu definițiile utilizate.
Articolul 4
Colectarea datelor
Un stat membru poate utiliza anchetele prin sondaj sau alte surse relevante pentru a furniza date asupra componentelor majore ale producției acvaculturii; restul componentelor pot fi estimate.
Un stat membru care are o producție anuală totală de mai puțin de 1 000 de tone poate furniza date estimative asupra producției totale.
Statul membru identifică individual speciile enumerate în anexa III. Totuși, se poate estima și agrega producția acelor specii care, luate separat, nu depășesc 1 000 de tone și nu reprezintă mai mult de 10 % din greutatea producției totale.
Articolul 5
Perioada de tranziție și derogări
(1) Dacă un stat membru nu poate respecta cerințele prezentului regulament, Comisia poate stabili o perioadă de tranziție de maxim trei ani de la data intrării în vigoare a prezentului regulament, timp în care urmează să fie finalizată aplicarea în totalitate a regulamentului.
Pe durata acestei perioade de tranziție pot fi acordate derogări temporare, care să scutească un stat membru de aplicarea regulamentului. Comisia informează toate statele membre în legătură cu detaliile privind astfel de derogări.
(2) În situațiile în care includerea unui anumit sector al industriei acvaculturii ar crea autorităților naționale dificultăți disproporționate în raport cu importanța sectorului respectiv pentru statul membru în cauză, se poate acorda, în conformitate cu procedura prevăzută în articolul 7, o derogare care să permită statului membru să excludă din datele naționale furnizate pe cele privind acel sector.
(3) Derogările acordate în temeiul alineatului (2) sunt valabile pentru o perioadă de maxim trei ani; totuși, această perioadă poate fi prelungită cu perioade de trei ani suplimentare. La înaintarea cererii de prelungire, statul membru prezintă Comisiei rezultatele unei anchete prin sondaj, care să indice problemele apărute în aplicarea prezentului regulament. Cererea este supusă apoi procedurii prevăzute în articolul 7.
Articolul 6
Comitetul
Dispozițiile de aplicare a prezentului regulament, inclusiv modificările formatului de transmitere a datelor din anexa I, definițiile din anexa II și lista speciilor din anexa III vor fi stabilite de Comisie după consultarea Comitetului permanent pentru statistică agricolă, în conformitate cu procedura prevăzută în articolul 7.
Articolul 7
Procedura
(1) Dacă trebuie urmată procedura prevăzută în prezentul articol, președintele sesizează Comitetul permanent pentru statistică agricolă, denumit în continuare „comitetul”, fie la inițiativa sa, fie la cererea reprezentantului unui stat membru.
(2) Reprezentantul Comisiei prezintă comitetului un proiect cu măsurile ce urmează să fie adoptate. Comitetul își dă avizul cu privire la acest proiect în termenul pe care președintele îl poate stabili în funcție de urgența subiectului în cauză. Avizul este emis cu majoritatea prevăzută în articolul 148 alineatul (2) din Tratat pentru deciziile pe care Consiliul trebuie să le adopte la propunerea Comisiei. Voturile reprezentanților statelor membre sunt ponderate conform articolului menționat anterior. Președintele nu participă la vot.
(3) Comisia adoptă măsuri care se aplică imediat. Totuși, dacă nu sunt conforme cu avizul comitetului, aceste măsuri sunt de îndată comunicate Consiliului de către Comisie. Într-un astfel de caz:
-
Comisia amână aplicarea măsurilor adoptate cu două luni de la data comunicării acestora;
-
Consiliul, hotărând cu majoritate calificată, poate să ia o decizie diferită în termenul prevăzut la prima liniuță.
Articolul 8
Dispoziții finale
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
Se aplică de la 1 ianuarie 1996.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 aprilie 1996.